Oʻzbekiston Respublikasi Xalq taʼlimi vazirligi tizimidagi umumiy oʻrta taʼlim muassasalarida pullik taʼlim xizmatlarini koʻrsatish tartibi toʻgʻrisida nizomni tasdiqlash haqida
(resolution, 2022-05-13)

Oʻzbekiston Respublikasi Prezidentining “Yoshlarni maʼnaviy-axloqiy va jismoniy barkamol etib tarbiyalash, ularga taʼlim-tarbiya berish tizimini sifat jihatidan yangi bosqichga koʻtarish chora-tadbirlari toʻgʻrisida” 2018-yil 14-avgustdagi PQ-3907-son qarori ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Xalq taʼlimi vazirligi tizimidagi umumiy oʻrta taʼlim muassasalarida pullik taʼlim xizmatlari koʻrsatish tartibi toʻgʻrisida nizom ilovaga muvofiq tasdiqlansin. 2. Oʻzbekiston Respublikasi Xalq taʼlimi vazirligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 3. Mazkur qarorning bajarilishini nazorat qilish Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari A.A. Abduxakimov va Oʻzbekiston Respublikasi xalq taʼlimi vaziri Sh.X. Shermatov zimmasiga yuklansin. 1. Ushbu Nizom Oʻzbekiston Respublikasi Xalq taʼlimi vazirligi tizimidagi umumiy oʻrta taʼlim muassasalarida (keyingi oʻrinlarda maktablar deb ataladi) oʻquvchilar uchun ixtiyoriylik asosida tashkil etiladigan pullik taʼlim xizmatlari koʻrsatish tartibini belgilaydi. Pullik taʼlim xizmatlari zarur moddiy-texnika bazasi hamda tegishli pedagog xodimlarga ega boʻlgan yoki tegishli mutaxassis jalb qilingan holda maktablarda tashkil qilinishi mumkin. Bunda pullik taʼlim xizmatlarini koʻrsatish oʻquvchining maktablarda oʻquv dasturi boʻyicha olib boriladigan taʼlim-tarbiya jarayoniga xalaqit bermasligi kerak. Maktablarida oʻquvchilar uchun tashkil etiladigan pullik taʼlim xizmatlari koʻrsatish ushbu Nizomga 1-ilovaga muvofiq sxema boʻyicha koʻrsatiladi. 2. Maktablarda tashkil etiladigan qoʻshimcha taʼlim berishga qaratilgan pullik taʼlim xizmatlari maktablarning oʻquv dasturlarida nazarda tutilmagan (davlat taʼlim standartlaridan tashqari) mashgʻulotlar boʻyicha maktab direktori va oʻquvchilarning ota-onasi yoki ularning oʻrnini bosuvchi shaxslar (keyingi oʻrinlarda buyurtmachi deb ataladi) oʻrtasida tuziladigan shartnoma asosida koʻrsatiladi. 3. Maktabning oʻquv dasturlarida nazarda tutilmagan (davlat taʼlim standartlaridan tashqari) mashgʻulotlar boʻyicha pullik taʼlim xizmatlari koʻrsatishga qaratilgan yoʻnalishlar (aniq, ijtimoiy-gumanitar, tabiiy fanlar, toʻgaraklar va sport seksiyalari) qonunchilikka muvofiq holda tashkil etiladi. 4. Maktablarda tashkil etiladigan pullik taʼlim xizmatlariga direktor va pedagoglar tomonidan oʻquvchilarni majburiy tartibda jalb etilishiga yoʻl qoʻyilmaydi. 5. Maktablarda pullik taʼlim xizmatlari koʻrsatish maktablarning pullik taʼlim xizmatlari koʻrsatishni tashkil etish boʻyicha yillik rejasi (keyingi oʻrinlarda yillik reja deb ataladi) asosida tashkil etiladi. 6. Yillik reja maktablar tomonidan har kalendar yili boshlangunga qadar ushbu Nizomga 3-ilovaga muvofiq shaklda ishlab chiqiladi va kelishish uchun maktabning Kuzatuv kengashiga (keyingi oʻrinda Kuzatuv kengashi deb ataladi) kiritiladi. Buyurtmachilarning talablariga koʻra, oʻquvchilarga individual tarzda mashgʻulotlar oʻtkazilishi mumkin. 7. Kuzatuv kengashi har kalendar yilning boshida oʻtkaziladigan birinchi yigʻilishda maktab tomonidan taqdim etilgan kelgusi yil uchun yillik rejani koʻrib chiqadi va tasdiqlaydi. Yillik reja Oʻzbekiston Respublikasi Xalq taʼlimi vazirligining Internet jahon axborot tarmogʻidagi rasmiy veb-sayti yoki maktablarning rasmiy veb-saytlariga joylashtiriladi. 8. Maktabda pullik taʼlim xizmat koʻrsatishga, birinchi navbatda, shu maktabda faoliyat yuritayotgan oʻqituvchilar shartnoma asosida jalb etiladi. Buyurtmachilar tomonidan kelib tushadigan mablagʻlar (lekin 50 foizidan kam boʻlmagan miqdori) oʻqituvchilarga haq toʻlashga yoʻnaltirilishi mumkin. Bunda qonunchilikda belgilangan soliqlar va yigʻimlar mazkur summadan chegirib olinadi. 9. Taʼlim xizmatlari narxlari Kuzatuv kengashi bilan kelishilgan holda maktab direktori tomonidan tasdiqlanadi. 10. Pullik taʼlim xizmatlari koʻrsatish toʻgʻrisidagi shartnoma boʻyicha toʻlovlar belgilangan tartibda banklar orqali maktabning Oʻzbekiston Respublikasi Moliya vazirligining tegishli gʻaznachilik boʻlimlarida ochilgan shaxsiy gʻaznachilik hisobvaraqlariga naqd pul yoki pul oʻtkazish yoʻli bilan amalga oshiriladi. Buyurtmachi tomonidan pul mablagʻlarini naqd pul yoki pul oʻtkazish yoʻli orqali toʻlanishidan qatʼiy nazar, maktabda amalga oshirilishi qatʼiyan taqiqlanadi. 11. Pullik taʼlim xizmatlari koʻrsatishdan tushgan mablagʻlar xarajatlar turi boʻyicha shartnoma asosida pullik taʼlim xizmatlari koʻrsatish maqsadida jalb etilgan oʻqituvchilarga toʻlanadigan toʻlovlar, soliq va yigʻimlar, mashgʻulotlarni tashkil etish uchun moddiy-texnik taʼminot xarajatlari qoplangandan soʻng maktabning rahbar va pedagog xodimlarini moddiy ragʻbatlantirishga va boshqa xarajatlarga Kuzatuv kengashi bilan kelishilgan holda yoʻnaltiriladi. 12. Pullik taʼlim xizmatlari koʻrsatuvchi maktab: pullik taʼlim xizmatlari koʻrsatish doirasida oʻquv rejasi va dasturlari, maktab ichki qoidalari, tartib va talablari, mashgʻulot jarayonida oʻquv intizomiga rioya etishini, oʻqituvchilarga hurmatda boʻlish hamda maktab mulkini himoya qilishni talab qilish; buyurtmachidan shartnomada belgilangan toʻlovlarni oʻz vaqtida toʻlashni talab qilish va ushbu talab bajarilmasa, oʻquvchini pullik taʼlim xizmatlari boʻyicha mashgʻulotlardan chetlashtirish huquqiga ega. Pullik taʼlim xizmatlari koʻrsatuvchi maktab qonunchilikka muvofiq boshqa huquqlarga ham ega boʻlishi mumkin. 13. Pullik taʼlim xizmatlari koʻrsatuvchi maktab: mashgʻulotlarni maktabdan tashqari davlat taʼlim standarti, pullik taʼlim xizmatlari koʻrsatish doirasida oʻquv rejasi va dasturlariga muvofiq tashkil etishga; mashgʻulotlar jarayonlariga malakali oʻqituvchilarni jalb etish, ilgʻor taʼlim texnologiyalarini, zamonaviy kompyuter va axborot-kommunikatsiya texnologiyalari va vositalarini joriy etishga; oʻquvchida bilim olish salohiyatini shakllantirish maqsadida oʻquv rejasiga qoʻshimcha ravishda turli interaktiv darslar tashkil etishga; mashgʻulotlarda oʻquvchiga maktabning mavjud oʻquv-uslubiy, axborot-resurs va moddiy-texnika bazasiga muvofiq oʻqish uchun barcha zarur shart-sharoitlarni yaratishga; mashgʻulotlar uchun belgilangan toʻlov miqdori toʻgʻrisidagi maʼlumotni oʻz vaqtida (oʻquv jarayoni boshlanishidan 10 kun oldin) buyurtmachilarga yetkazish va ularni belgilangan tartibda koʻrsatiladigan pullik taʼlim xizmatlari shartlari bilan tanishtirishga majbur. Pullik taʼlim xizmatlari koʻrsatuvchi maktab qonunchilikka muvofiq boshqa majburiyatlarni ham olishi mumkin. 14. Buyurtmachi: koʻrsatiladigan pullik taʼlim xizmatlari, shu jumladan oʻquv rejalari va dasturlari, oʻquvchilarni baholash tartibi va mezonlari bilan tanishish; tuzilgan shartnomaga muvofiq maktabdan oʻquvchining tanlagan taʼlim yoʻnalishi boʻyicha pullik taʼlim xizmatlari koʻrsatishni talab qilish, tegishli oʻqituvchilardan maslahatlar soʻrash huquqiga ega. Buyurtmachi qonunchilikka muvofiq boshqa huquqlarga ham ega boʻlishi mumkin. 15. Buyurtmachi: koʻrsatilayotgan pullik taʼlim xizmatlarining bir kalendar oyi uchun belgilangan toʻlov miqdorini shartnoma talablariga muvofiq toʻliq hajmda va oʻz vaqtida toʻlashga; shartnoma talablariga soʻzsiz amal qilish maqsadida va shartnomada koʻrsatilgan qoʻshimcha taʼlim va boshqa xizmatlardan foydalanish uchun oʻquvchining darslarga muntazam ravishda qatnashishini taʼminlashga; oʻquvchi tomonidan maktabining mulkiga yetkazilgan moddiy zararni qoplashga majbur. Buyurtmachi qonunchilikka muvofiq boshqa majburiyatlarni ham olishi mumkin. 16. Kuzatuv kengashi muntazam (bir yilda kamida 2-marta) oʻquvchilar va buyurtmachilar oʻrtasida maktab tomonidan koʻrsatilayotgan pullik taʼlim xizmatlari sifatini aniqlash maqsadida ushbu Nizomga 4-ilovaga muvofiq soʻrovnoma oʻtkazib boradi. 17. Oʻzbekiston Respublikasi Xalq taʼlimi vazirligi va boshqa vakolatli davlat organlari maktablarda pullik taʼlim xizmatlarining tashkil etilishi va tushgan mablagʻlar yuzasidan qonunchilikda belgilangan tartibda nazorat olib boradi. 18. Ushbu Nizom yuzasidan kelib chiqadigan nizoli masalalar qonunchilikda belgilangan tartibda hal etiladi. T/r Koʻrsatiladigan taʼlim xizmatlari turi (qoʻshimcha taʼlim berish yoʻnalishlari) Haftalik soatlar fondi (dars soatlari miqdori) Har bir soat uchun toʻlanadigan narx miqdori Shundan, kam taʼminlangan oilalarning farzandlari uchun toʻlanadigan narx Bitta guruhda mashgʻulotlarda qatnashuvchilarning soni Yoʻnalishlar boʻyicha oʻqituvchi mutaxassislar Sinf xonalari I. Oʻquvchilar uchun savollar: 1) qoʻshimcha taʼlim mashgʻulotlari qiziqarli oʻtiladimi? (ha/yoʻq) 2) mashgʻulot olib borayotgan oʻqituvchi Sizni qanoatlantiradimi? (ha/yoʻq) 3) qoʻshimcha taʼlim olishingiz asosiy fanlarni oʻzlashtirishingizga qanday taʼsir koʻrsatmoqda? (qoniqarsiz, yaxshi, aʼlo); 4) qoʻshimcha taʼlim berayotgan oʻqituvchining dars oʻtishini qanday baholaysiz? (qoniqarsiz, yaxshi, aʼlo); II. Ota-onalar uchun savollar: 1) farzandingizni qoʻshimcha mashgʻulotlarga boʻlgan qiziqishini qanday baholaysiz? (qoniqarsiz/yaxshi); 2) farzandingizni qoʻshimcha mashgʻulotlardan olayotgan bilimlari asosiy fanlarni oʻzlashtirishda qanday taʼsir koʻrsatmoqda? (qoniqarsiz, yaxshi, aʼlo); 3) qoʻshimcha taʼlim berayotgan oʻqituvchining faoliyatini qanday baholaysiz? (qoniqarsiz, yaxshi, aʼlo); 4) qoʻshimcha pullik taʼlim xizmatlari uchun belgilangan narx Sizni qanoatlantiradimi? (ha/yoʻq).